Document ID: 32005R1454

ΚΑΝΟΝΙΣΜΌΣ (ΕΚ) αριθ. 1454/2005 ΤΟΥ ΣΥΜΒΟΥΛΊΟΥ
της 2ας Σεπτεμβρίου 2005
για την τροποποίηση του παραρτήματος του κανονισμού (ΕΚ) αριθ. 2042/2000 για την επιβολή οριστικού δασμού αντιντάμπινγκ στις εισαγωγές συσκευών λήψης εικόνων για την τηλεόραση, καταγωγής Ιαπωνίας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (εφεξής «βασικός κανονισμός»),
την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,
Εκτιμώντας τα ακόλουθα:
A. ΠΡΟΗΓΟΥΜΕΝΕΣ ΔΙΑΔΙΚΑΣΙΕΣ
(1)
Το Συμβούλιο, με τον κανονισμό (ΕΚ) αριθ. 1015/94 (2), επέβαλε οριστικό δασμό αντιντάμπινγκ στις εισαγωγές συσκευών λήψης εικόνων για την τηλεόραση, καταγωγής Ιαπωνίας.
(2)
Με το άρθρο 1 παράγραφος 3 στοιχείο ε) του κανονισμού (ΕΚ) αριθ. 1015/94, το Συμβούλιο εξαίρεσε από το πεδίο εφαρμογής του δασμού αντιντάμπινγκ τις συσκευές λήψης εικόνων που απαριθμούνται στο παράρτημα του εν λόγω κανονισμού (εφεξής «το παράρτημα»), οι οποίες αποτελούν επαγγελματικές συσκευές λήψης υψηλής τεχνολογίας που εμπίπτουν από τεχνική άποψη στον ορισμό του προϊόντος που δίδεται με το άρθρο 1 παράγραφος 2 του κανονισμού (ΕΚ) αριθ. 1015/94, αλλά δεν μπορούν να θεωρηθούν συσκευές λήψης εικόνων για την τηλεόραση.
(3)
Τον Οκτώβριο 1995 το Συμβούλιο, με τον κανονισμό (ΕΚ) αριθ. 2474/95 (3), τροποποίησε τον κανονισμό (ΕΚ) αριθ. 1015/95, ιδίως όσον αφορά τον ορισμό του ομοειδούς προϊόντος και ορισμένα μοντέλα επαγγελματικών συσκευών λήψης, τα οποία εξαιρούνταν ρητά από την επιβολή του οριστικού δασμού αντιντάμπινγκ.
(4)
Τον Οκτώβριο 1997 το Συμβούλιο, με τον κανονισμό (ΕΚ) αριθ. 1952/97 (4), τροποποίησε τους συντελεστές του οριστικού δασμού αντιντάμπινγκ για δύο εταιρείες, τη Sony Corporation και την Ikegami Tsushinki, βάσει του άρθρου 12 του βασικού κανονισμού. Επιπλέον, το Συμβούλιο εξαίρεσε ειδικά από το πεδίο εφαρμογής του δασμού αντιντάμπινγκ ορισμένα νέα μοντέλα επαγγελματικών συσκευών λήψης, τις οποίες πρόσθεσε στο παράρτημα.
(5)
Τον Ιανουάριο 1999 και τον Ιανουάριο 2000 το Συμβούλιο, με τους κανονισμούς (ΕΚ) αριθ. 193/1999 (5) και (ΕΚ) αριθ. 176/2000 (6), τροποποίησε τον κανονισμό (ΕΚ) αριθ. 1015/94 προσθέτοντας στο παράρτημά του ορισμένα διάδοχα μοντέλα επαγγελματικών συσκευών λήψης, τα οποία, με τον τρόπο αυτό, εξαιρούνταν από το πεδίο εφαρμογής του οριστικού δασμού αντιντάμπινγκ.
(6)
Τον Σεπτέμβριο 2000 το Συμβούλιο, με τον κανονισμό (ΕΚ) αριθ. 2042/2000 (7), επιβεβαίωσε τους οριστικούς δασμούς αντιντάμπινγκ που επέβαλε ο κανονισμός (ΕΚ) αριθ. 1015/94 βάσει του άρθρου 11 παράγραφος 2 του βασικού κανονισμού.
(7)
Τον Ιανουάριο και τον Μάιο 2001, το Συμβούλιο, με τους κανονισμούς (ΕΚ) αριθ. 198/2001 (8) και (ΕΚ) αριθ. 951/2001 (9), τροποποίησε τον κανονισμό (ΕΚ) αριθ. 2042/2000, προσθέτοντας στο παράρτημα του εν λόγω κανονισμού ορισμένα διάδοχα μοντέλα επαγγελματικών συσκευών λήψης, τα οποία, με τον τρόπο αυτό, εξαιρούνταν από την εφαρμογή του οριστικού δασμού αντιντάμπινγκ.
(8)
Τον Σεπτέμβριο 2001, έπειτα από ενδιάμεση αναθεώρηση βάσει του άρθρο 11 παράγραφος 3 του βασικού κανονισμού, το Συμβούλιο, με τον κανονισμό (ΕΚ) αριθ. 1900/2001 (10), επιβεβαίωσε το ύψος του οριστικού δασμού αντιντάμπινγκ που είχε επιβληθεί, με τον κανονισμό (ΕΚ) αριθ. 2042/2000, στις εισαγωγές συσκευών λήψης εικόνων για την τηλεόραση από τον παραγωγό εξαγωγέα Hitachi Denshi Ltd.
(9)
Τον Σεπτέμβριο 2002 και τον Απρίλιο 2004, το Συμβούλιο, με τους κανονισμούς (ΕΚ) αριθ. 1696/2004 (11) και (ΕΚ) αριθ. 825/2002 (12), τροποποίησε τον κανονισμό (ΕΚ) αριθ. 2042/2000, προσθέτοντας στο παράρτημα του εν λόγω κανονισμού ορισμένα διάδοχα μοντέλα επαγγελματικών συσκευών λήψης, τα οποία, με τον τρόπο αυτό, εξαιρούνταν από το πεδίο εφαρμογής του οριστικού δασμού αντιντάμπινγκ.
(10)
Τον Ιανουάριο 2005 το Συμβούλιο, με τον κανονισμό (ΕΚ) αριθ. 84/2005, τροποποίησε τον κανονισμό (ΕΚ) αριθ. 2042/2000 προσθέτοντας στο παράρτημα του εν λόγω κανονισμού ορισμένα διάδοχα μοντέλα επαγγελματικών συσκευών λήψης, τα οποία, με τον τρόπο αυτό, εξαιρούνταν από το πεδίο εφαρμογής του οριστικού δασμού αντιντάμπινγκ.
B. ΕΡΕΥΝΑ ΣΧΕΤΙΚΑ ΜΕ ΤΑ ΝΕΑ ΜΟΝΤΕΛΑ ΕΠΑΓΓΕΛΜΑΤΙΚΩΝ ΣΥΣΤΗΜΑΤΩΝ ΛΗΨΗΣ ΕΙΚΟΝΩΝ
1. Διαδικασία
(11)
Τρεις ιάπωνες παραγωγοί εξαγωγείς, και συγκεκριμένα οι εταιρείες Ikegami Tsushinki Co, Ltd («Ikegami»), Hitachi Denshi (Europa) GmbH («Hitachi») και Matsushita, πληροφόρησαν την Επιτροπή ότι είχαν την πρόθεση να διαθέσουν νέα μοντέλα επαγγελματικών συσκευών λήψης στην κοινοτική αγορά και ζήτησαν να προστεθούν τα νέα αυτά μοντέλα, καθώς και τα εξαρτήματά τους, στο παράρτημα του κανονισμού (ΕΚ) αριθ. 2042/2000, έτσι ώστε να εξαιρεθούν από το πεδίο εφαρμογής των δασμών αντιντάμπινγκ.
(12)
Η Επιτροπή ενημέρωσε σχετικά τον κοινοτικό κλάδο παραγωγής και άρχισε έρευνα προκειμένου να προσδιοριστεί κατά πόσον τα υπό εξέταση προϊόντα εμπίπτουν στο πεδίο εφαρμογής των δασμών αντιντάμπινγκ και κατά πόσον έπρεπε να τροποποιηθεί ανάλογα το διατακτικό του κανονισμού (ΕΚ) αριθ. 2042/2000.
2. Μοντέλα που αποτελούν αντικείμενο της έρευνας
(13)
Οι αιτήσεις για απαλλαγή, που υποβλήθηκαν συνοδευόμενες από τις σχετικές τεχνικές πληροφορίες, αφορούσαν τα ακόλουθα μοντέλα συσκευών λήψης:
i)
Ikegami:
-
κεφαλές συσκευής λήψης HC-500 και HC-500W·
ii)
Hitachi:
-
κεφαλή συσκευής λήψης V-35,
-
μονάδα ελέγχου συσκευής λήψης RU-Z35,
-
προσαρμογέας συσκευής λήψης CA-Z35,
-
προσαρμογέας συσκευής λήψης EA-Z35·
iii)
Matsushita:
-
κεφαλή συσκευής λήψης AW-E860L.
Όλα τα μοντέλα παρουσιάστηκαν ως διάδοχα μοντέλων που έχουν ήδη εξαιρεθεί από το πεδίο εφαρμογής των ισχυόντων μέτρων αντιντάμπινγκ.
3. Πορίσματα
i) Κεφαλές συσκευών λήψης HC-500 και HC-500W
(14)
Διαπιστώθηκε ότι οι κεφαλές συσκευών λήψης HC-500 και HC-500W εμπίπτουν στην περιγραφή προϊόντος του άρθρου 1 παράγραφος 2 στοιχείο α) του κανονισμού (ΕΚ) αριθ. 2042/2000. Ωστόσο, τα μοντέλα αυτά χρησιμοποιούνται κυρίως από επαγγελματίες. Ο κοινοτικός κλάδος παραγωγής ισχυρίστηκε πως οι εν λόγω κεφαλές συσκευών λήψης θα μπορούσαν να χρησιμοποιηθούν για τηλεοπτικές μεταδόσεις σε συνδυασμό με το αντίστοιχο τριαξονικό σύστημα ή/και τριαξονικό προσαρμογέα. Εντούτοις, βάσει των διαθέσιμων πληροφοριών και όσον αφορά τα παλαιότερα μοντέλα, διαπιστώθηκε ότι οι κεφαλές συσκευών λήψης HC-500 και HC-500W δεν πωλούνται στην κοινοτική αγορά με το αντίστοιχο τριαξονικό σύστημα ή προσαρμογέα. Επομένως, στην εν λόγω αγορά, τα μοντέλα αυτά δεν χρησιμοποιούνταν για τηλεοπτικές μεταδόσεις κατά την έννοια του κανονισμού (ΕΚ) αριθ. 2042/2000. Ως εκ τούτου, σύμφωνα με την καθιερωμένη πρακτική των κοινοτικών οργάνων, συνήχθη το συμπέρασμα ότι οι εν λόγω συσκευές λήψης πρέπει να θεωρηθούν επαγγελματικές συσκευές λήψης, οι οποίες εμπίπτουν στον ορισμό του άρθρου 1 παράγραφος 3 στοιχείο ε) του κανονισμού (ΕΚ) αριθ. 2042/2000. Συνεπώς, τα μοντέλα αυτά θα πρέπει να εξαιρεθούν από το πεδίο εφαρμογής των ισχυόντων μέτρων αντιντάμπινγκ και να προστεθούν στο παράρτημα του κανονισμού (ΕΚ) αριθ. 2042/2000.
(15)
Σύμφωνα με την καθιερωμένη πρακτική των κοινοτικών οργάνων, τα εν λόγω μοντέλα αρχίζουν να απαλλάσσονται από το δασμό από την ημερομηνία κατά την οποία οι υπηρεσίες της Επιτροπής παραλαμβάνουν τη σχετική αίτηση εξαίρεσης. Συνεπώς, όλες οι εισαγωγές των ακόλουθων μοντέλων συσκευής λήψης, οι οποίες πραγματοποιήθηκαν από τις 28 Οκτωβρίου 2004 και μετά, θα πρέπει να απαλλαγούν από τον δασμό αντιντάμπινγκ:
Ikegami - κεφαλές συσκευών λήψης HC-500 και HC-500W.
ii) Κεφαλή συσκευής λήψης V-35, μονάδα ελέγχου συσκευής λήψης RU-Z35 και προσαρμογείς συσκευής λήψης CA-Z35 και EA-Z35
(16)
Διαπιστώθηκε ότι η κεφαλή συσκευής λήψης V-35, η βάση RU-Z35 και οι προσαρμογείς CA-Z35 και EA-Z35 εμπίπτουν στην περιγραφή προϊόντος του άρθρου 1 παράγραφος 2 στοιχείο α) του κανονισμού (ΕΚ) αριθ. 2042/2000. Εντούτοις, χρησιμοποιούνται κυρίως από επαγγελματίες και δεν πωλούνται με το αντίστοιχο τριαξονικό σύστημα ή προσαρμογέα στην κοινοτική αγορά. Ως εκ τούτου, συνήχθη το συμπέρασμα ότι πρέπει να θεωρηθούν επαγγελματική συσκευή λήψης, η οποία εμπίπτει στον ορισμό του άρθρου 1 παράγραφος 3 στοιχείο ε) του κανονισμού (ΕΚ) αριθ. 2042/2000. Συνεπώς, το εν λόγω σύστημα (κεφαλή, βάση και προσαρμογείς) θα πρέπει να εξαιρεθεί από το πεδίο εφαρμογής των ισχυόντων μέτρων αντιντάμπινγκ και να προστεθεί στο παράρτημα του κανονισμού (ΕΚ) αριθ. 2042/2000.
(17)
Σύμφωνα με την καθιερωμένη πρακτική των κοινοτικών οργάνων, η εν λόγω συσκευή λήψης εικόνων για την τηλεόραση αρχίζει να απαλλάσσεται από τον δασμό από την ημερομηνία κατά την οποία οι υπηρεσίες της Επιτροπής παραλαμβάνουν τη σχετική αίτηση απαλλαγής. Συνεπώς, όλες οι εισαγωγές των ακόλουθων μοντέλων συσκευής λήψης εικόνων και των εξαρτημάτων τους, οι οποίες πραγματοποιήθηκαν από τις 27 Ιανουαρίου 2005 και μετά, πρέπει να απαλλαγούν από τον δασμό αντιντάμπινγκ:
Hitachi - κεφαλή έγχρωμης συσκευής λήψης V-35,
Μονάδα ελέγχου συσκευής λήψης RU-Z35,
Προσαρμογείς συσκευής λήψης CA-Z35 και EA-Z35.
iii) Κεφαλή συσκευής λήψης AW-E860L
(18)
Διαπιστώθηκε ότι η κεφαλή συσκευής λήψης AW-E860L ήταν σχεδόν πανομοιότυπη με τα παλαιότερα μοντέλα της που περιλαμβάνονται ήδη στο παράρτημα του κανονισμού (ΕΚ) αριθ. 2042/2000. Το νέο μοντέλο αποτελεί απλώς τεχνική προσαρμογή του παλαιότερου ώστε να ανταποκρίνεται στις νέες περιβαλλοντικές απαιτήσεις στην Κοινότητα. Κατά συνέπεια, συνήχθη το συμπέρασμα ότι το υπό εξέταση μοντέλο πρέπει να εξαιρεθεί από το πεδίο εφαρμογής των ισχυόντων μέτρων αντιντάμπινγκ.
(19)
Σύμφωνα με την καθιερωμένη πρακτική των κοινοτικών οργάνων, η εν λόγω συσκευή λήψης εικόνων για την τηλεόραση αρχίζει να απαλλάσσεται από τον δασμό από την ημερομηνία κατά την οποία οι υπηρεσίες της Επιτροπής παραλαμβάνουν τη σχετική αίτηση απαλλαγής. Συνεπώς, όλες οι εισαγωγές του ακόλουθου μοντέλου συσκευής λήψης εικόνων, οι οποίες πραγματοποιήθηκαν από τις 10 Μαΐου 2005 και μετά, πρέπει να απαλλαγούν από τον δασμό αντιντάμπινγκ:
Matsushita - κεφαλή συσκευής λήψης AW-E860L
4. Ενημέρωση των ενδιαφερόμενων μερών και συμπεράσματα
(20)
Η Επιτροπή ενημέρωσε τον κοινοτικό κλάδο παραγωγής και τους εξαγωγείς συσκευών λήψης εικόνων για την τηλεόραση σχετικά με τα πορίσματά της και τους έδωσε την ευκαιρία να εκθέσουν τις απόψεις τους. Κανένα από τα μέρη δεν προέβαλε αντιρρήσεις σχετικά με τα πορίσματα της Επιτροπής.
(21)
Με βάση τα ανωτέρω, ο κανονισμός (ΕΚ) αριθ. 2042/2000 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 2042/2000 αντικαθίσταται από το κείμενο που εμφαίνεται στο παράρτημα του παρόντος κανονισμού.
Άρθρο 2
1. Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
2. Ο παρών κανονισμός εφαρμόζεται στις εισαγωγές των ακόλουθων μοντέλων, τα οποία παράγονται και εξάγονται προς την Κοινότητα από τους ακόλουθους παραγωγούς εξαγωγείς:
α)
Ikegami Tsushinki Co, Ltd, από τις 28 Οκτωβρίου 2004:
-
κεφαλή συσκευής λήψης HC-500,
-
κεφαλή συσκευής λήψης HC-500W·
β)
Hitachi Denshi (Europa) GmbH, από τις 27 Ιανουαρίου 2005:
-
κεφαλή συσκευής λήψης V-35,
-
μονάδα ελέγχου συσκευής λήψης RU-Z35,
-
προσαρμογέας συσκευής λήψης CA-Z35,
-
προσαρμογέας συσκευής λήψης EA-Z35.
γ)
Matsushita, από τις 10 Μαΐου 2005
-
κεφαλή συσκευής λήψης AW-E860L.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Σεπτεμβρίου 2005.

Labels: 12
3
4
18